## Rješenje kojim se Marini Kovačević oduzima odobrenje za rad brokera

### NN 34/2010 (19.3.2010.), Rješenje kojim se Marini Kovačević oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

894

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Marini Kovačević iz Zadra, Grigora Viteza 1, za rad brokera, na sjednici održanoj 11. ožujka 2010. godine donijela je

RJEŠENJE

1. Marini Kovačević iz Zadra, Grigora Viteza 1, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 51.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 4. veljače 2010. godine, sukladno odredbi članka 40. stavak 1. Zakona o općem upravnom postupku (»Narodne novine« broj 47/09) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Marini Kovačević iz Zadra, Grigora Viteza 1, za rad brokera.

Nakon izvršenog uvida u predmete Agencije klasa: UP/I-450-08/03-02/171 i klasa: 451-04/10-17/10, utvrđeno je sljedeće:

Rješenjem Agencije, klasa: UP/I-450-08/03-02/171, urbroj: 567-03-03-2 od 5. lipnja 2003. godine, Marini Kovačević iz Zadra, Grigora Viteza 1, zaposlenici kreditne institucije Hypo Alpe-Adria-Bank d.d., (dalje u tekstu: Banka), izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/10-17/10, 2. veljače 2010. godine, zaprimljena je obavijest Banke da Marina Kovačević više ne obavlja poslove brokera i da je raspoređena na druge poslove u Banci koji ne zahtijevaju odobrenje za rad brokera. Nadalje je 1. ožujka 2010. godine Marina Kovačević dostavila obavijest, u kojoj navodi da je suglasna s oduzimanjem odobrenja za rad brokera.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona, propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno, odredi Agencija, ne ispuni te uvjete.

S obzirom na to da Marina Kovačević više ne ispunjava uvjete na temelju kojih joj je izdano odobrenje za rad, na temelju odredbi članka 27. stavak 4. Zakona, odlučeno je kao u točki 1. izreke rješenja.

Sukladno odredbi članka 24. stavak 9. Zakona, Agencija vodi Registar brokera, slijedom čega je odlučeno kao u točki 2. izreke rješenja.

U skladu s odredbom članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-07/09

Urbroj: 326-111/10-2

Zagreb, 11. ožujka 2010.

Član Uprave
Željko Kopčić, v. r.

Rješenje, NN 34/2010-894